VENDIM
Nr. 737, datë 12.12.2018

PËR KOMPENSIMIN FINANCIAR TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMET INFORMALE

Në mbështetje të nenit 100 të Kushtetutës, të nenit 17, të ligjit nr. 9482, 3.4.2006, “Për legalizimin, urbanizimin dhe integrimin e ndërtimeve pa leje”, të ndryshuar, të nenit 163, të ligjit nr. 7850, datë 29.7.1994, “Kodi Civil i Republikës së Shqipërisë”, të ndryshuar, të nenit 10, të ligjit nr. 133/2015, “Për trajtimin e pronës dhe përfundimin e procesit të kompensimit të pronave”, dhe të shkronjës “ç”, të nenit 4, të ligjit nr. 7980, datë 27.7.1995, “Për shitblerjen e trojeve”, të ndryshuar, me propozimin e ministrit të Drejtësisë, Këshilli i Ministrave

VENDOSI:

1. Kompensimin financiar të pronarëve të pasurive të paluajtshme, pronë private, për sipërfaqet takuese, të zëna nga ndërtimet informale në drejtoritë e ALUIZNI-t: Tiranë Veri, Elbasan, Tiranë Jug, Tiranë Shtesat, Vlorë, Durrës, Tiranë Rurale, Sarandë, Shkodër, Lezhë, Fshatra Turistikë dhe Kamzë Vorë.
2. Masa e kompensimit është 59 975,25 (pesëdhjetë e nëntë mijë e nëntëqind e shtatëdhjetë e pesë presje njëzet e pesë) m² dhe vlera e përgjithshme e kompensimit financiar është 801 927 925,69 (tetëqind e një milionë e nëntëqind e njëzet e shtatë mijë e nëntëqind e njëzet e pesë presje gjashtëdhjetë e nëntë) lekë, sipas shtojcës nr. 1, që i bashkëlidhet këtij vendimi.
3. Për kompensimin financiar të pronarëve të pasurive të paluajtshme, pronë private, që preken nga ndërtimet pa leje, sipas shtojcës 1, bashkëlidhur këtij vendimi, do të veprohet, si më poshtë vijon:
a) Për numrat rendorë të pronave (kolona 13) të shtojcës nr. 1: 
Pronat nr. 24, 125 dhe 162, sipas seksionit të veçantë (kolona 18) të shtojcës nr. 1, që i bashkëlidhet këtij vendimi, shuma e kompensimit financiar vihet në dispozicion nga Agjencia e Trajtimit të Pronave, pas miratimit nga kreditori, sipas pikës 12, të vendimit nr. 465, datë 22.6.2016, të Këshillit të Ministrave, “Për përcaktimin e procedurave dhe rregullave për kalimin e së drejtës së pronësisë mbi parcelën ndërtimore të objekteve informale”;
b) Për numrat rendorë të pronave (kolona 13) të shtojcës nr. 1:
Pronat 1, 3, 5, 7, 8, 11, 26, 28, 29, 30, 31, 32, 36, 37, 39, 107, 111, 114, 119, 120, 121, 186, 187, 188, 190 dhe 191, sipas seksionit të veçantë (kolona 18) të shtojcës nr. 1, shuma e kompensimit financiar vihet në dispozicion nga Agjencia e Trajtimit të Pronave, pas zgjidhjes në rrugë gjyqësore të shkakut të kufizimit, sipas pikës 15, të vendimit nr. 465, datë 22.6.2016, të Këshillit të Ministrave;
c) Për numrat rendorë të pronave (kolona 13) të shtojcës nr. 1: 
Pronat 12, 13, 14, 27, 42, 48 dhe 106, sipas seksionit të veçantë (kolona 18) të shtojcës nr. 1, shuma e kompensimit financiar vihet në dispozicion nga Agjencia e Trajtimit të Pronave, pas zgjidhjes në rrugë gjyqësore të mbivendosjes, sipas pikës 16, të vendimit nr. 465, datë 22.6.2016, të Këshillit të Ministrave.
[bookmark: _GoBack]4. Zyrat vendore të regjistrimit të pasurive të paluajtshme në Tiranë, Elbasan, Durrës, Vlorë, Sarandë, Lezhë dhe Shkodër të kryejnë ndryshimet përkatëse për këto pasuri, në regjistrat e pasurive të paluajtshme.
5. Ngarkohen Ministria e Drejtësisë, Agjencia e Legalizimit, Urbanizimit dhe Integrimit të Zonave/ Ndërtimeve Informale, Agjencia e Trajtimit të Pronave, Zyra Qendrore e Regjistrimit të Pasurive të Paluajtshme dhe zyrat vendore të regjistrimit të pasurive të paluajtshme për zbatimin e këtij vendimi.
	Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

